Rieżami tal-Fond ta' Solidarjetà tal-Unjoni Ewropea Kumitat għall-Iżvilupp Reġjonali Riżoluzzjoni tal-Parlament Ewropew tat-18 ta' Mejju 2021 dwar ir-rieżami tal-Fond ta' Solidarjetà tal-Unjoni Ewropea (2020/2087(INI)) Il-Parlament Ewropew, – wara li kkunsidra l-Artikoli 174, 175, 212(2) u 349 tat-Trattat dwar il-Funzjonament tal-Unjoni Ewropea (TFUE), – wara li kkunsidra r-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea ("Ir-Regolament FSUE") u l-emendi sussegwenti tiegħu tal-15 ta' Mejju 2014 u tal-20 ta' Marzu 2020, – wara li kkunsidra r-rapporti kollha ppubblikati mill-Grupp Intergovernattiv ta' Esperti dwar it-Tibdil fil-Klima, u b'mod partikolari r-rapport tiegħu tal-31 ta' Marzu 2014 bl-isem "Climate Change 2014: Impacts, Adaptation and Vulnerability" (Tibdil fil-Klima 2014: Impatti, Adattament u Vulnerabbiltà), – wara li kkunsidra l-Ftehim ta' Pariġi, iffirmat fit-22 ta' April 2016, – wara li kkunsidra r-riżoluzzjoni tiegħu tal-15 ta' Jannar 2013 dwar il-Fond ta' Solidarjetà tal-Unjoni Ewropea, implimentazzjoni u applikazzjoni, – wara li kkunsidra r-riżoluzzjoni tiegħu tal-1 ta' Diċembru 2016 bl-isem "Il-Fond ta' Solidarjetà tal-Unjoni Ewropea: valutazzjoni", – wara li kkunsidra d-Dokument ta' Ħidma tal-Persunal tal-Kummissjoni tal-15 ta' Mejju 2019 bl-isem "Evaluation of the European Union Solidarity Fund 2002-2017" (Evalwazzjoni tal-Fond ta' Solidarjetà tal-Unjoni Ewropea 2002-2017) (SWD(2016)0186), – wara li kkunsidra r-Regolament (UE) 2020/461 tal-Parlament Ewropew u tal-Kunsill tat-30 ta' Marzu 2020 li jemenda r-Regolament tal-Kunsill (KE) Nru 2012/2002 sabiex jipprovdi assistenza finanzjarja lill-Istati Membri u lill-pajjiżi li qed jinnegozjaw l-adeżjoni tagħhom mal-Unjoni li jkunu affettwati serjament minn emerġenza tas-saħħa pubblika maġġuri, – wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha, – wara li kkunsidra d-dokument ta' pożizzjoni tal-Kumitat Ekonomiku u Soċjali Ewropew tal-25 ta' Marzu 2020 dwar il-proposta għal regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 2012/2002 sabiex jipprovdi assistenza finanzjarja lill-Istati Membri u lill-pajjiżi li qed jinnegozjaw l-adeżjoni tagħhom mal-Unjoni li jkunu affettwati serjament minn emerġenza tas-saħħa pubblika kbira (COM(2020)0114), – wara li kkunsidra l-komunikazzjoni tal-Kummissjoni dwar il-Patt Ekoloġiku Ewropew (COM(2019)0640), – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjoni tal-Kumitat għall-Baġits, – wara li kkunsidra r-rapport tal-Kumitat għall-Iżvilupp Reġjonali (A9-0052/2021), A. billi l-Fond ta' Solidarjetà tal-Unjoni Ewropea (FSUE), stabbilit bir-Regolament FSUE wara l-għargħar kbir li laqat lill-Ewropa Ċentrali fl-2002, jipprovdi assistenza finanzjarja lill-Istati Membri u lill-pajjiżi aderenti milquta minn diżastri naturali maġġuri jew reġjonali jew minn emerġenzi tas-saħħa pubblika maġġuri; billi l-FSUE jirrappreżenta valur miżjud tal-UE reali u l-materjalizzazzjoni ta' rieda li tintwera solidarjetà mal-popolazzjonijiet li jgħixu fir-reġjuni tal-UE milquta minn tali diżastri; B. billi, fir-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha, il-Parlament Ewropew irrimarka li s-solidarjetà bejn l-Istati Membri mhijiex għażla, iżda fil-fatt hija obbligu li jirriżulta inter alia mill-Artikoli 2 u 21 tat-Trattat dwar l-Unjoni Ewropea, kif ukoll pilastru tal-valuri tal-UE tagħna, kif stabbilit fl-Artikolu 3 tal-imsemmi trattat; billi, fl-istess riżoluzzjoni, il-Parlament Ewropew iħeġġeġ lill-Kummissjoni ssaħħaħ il-komponenti kollha tal-mekkaniżmi tagħha għall-ġestjoni tal-kriżijiet u r-rispons għad-diżastri; C. billi jinnota b'interess li, skont stħarriġ reċenti, żewġ terzi taċ-ċittadini tal-UE jemmnu li l-Unjoni Ewropea għandu jkollha aktar kompetenzi biex tiffaċċja kriżijiet mhux mistennija bħal dik tal-COVID-19, u aktar minn nofshom jemmnu li l-UE għandu jkollha aktar mezzi finanzjarji biex tiffaċċja dawn il-kriżijiet; billi l-kriżi tas-saħħa attwali għandha dimensjoni umana sinifikanti ħafna, u billi l-UE u l-Istati Membri għandhom jaġixxu konsegwentement fi spirtu ta' solidarjetà; D. billi, s'issa, l-assistenza mill-FSUE kopriet madwar mitt diżastru naturali fi 23 Stat Membru u pajjiż aderenti wieħed, għal ammont totali ta' madwar EUR 6,6 biljun; E. billi, fl-2017 u l-2018, id-diżastri tal-għargħar kienu responsabbli għal madwar żewġ terzi tal-applikazzjonijiet kollha tal-FSUE, minkejja li l-perjodu ta' rappurtar kien ikkaratterizzat ukoll minn terremoti, nirien fil-foresti u maltempati sinifikanti; F. billi jinnota l-utilità tal-FSUE, kif enfasizzat l-evalwazzjoni tal-Kummissjoni, b'mod partikolari rigward it-tnaqqis tal-piż minn fuq l-awtoritajiet nazzjonali, reġjonali u lokali kollha biex jiġi appoġġjat l-isforz ta' rkupru wara diżastri naturali nazzjonali jew reġjonali maġġuri jew emerġenzi tas-saħħa pubblika maġġuri, kif definit fir-Regolament FSUE (kif emendat); G. billi l-qafas regolatorju tal-FSUE ġie rivedut fl-2014, bir-Regolament emendatorju (UE) Nru 661/2014, b'mod partikolari bil-ħsieb li jiġu ssimplifikati l-proċeduri, jitqassar il-perjodu ta' żmien għal tweġiba wara t-tressiq tal-applikazzjonijiet, jiġu ċċarati l-kriterji ta' eliġibbiltà tal-applikazzjonijiet għall-assistenza f'każ ta' diżastri reġjonali, jittawwal il-perjodu ta' implimentazzjoni u jiġu introdotti ħlasijiet bil-quddiem, kif mitlub mill-Parlament f'diversi okkażjonijiet; billi, permezz tal-emendar tar-Regolament ta' Marzu 2020, inkiseb progress ulterjuri speċjalment fir-rigward taż-żieda fil-livell ta' ħlasijiet bil-quddiem u s-simplifikazzjoni tal-proċess ta' allokazzjoni tal-FSUE; H. billi r-rata ta' approvazzjoni tat-talbiet għal assistenza f'każ ta' diżastri maġġuri hija ta' 100 %, filwaqt li dik tat-talbiet għal assistenza f'każ ta' diżastri reġjonali, l-aktar kategorija komuni, żdiedet minn 32 % għal 85 % wara r-reviżjoni tar-Regolament dwar l-FSUE fl-2014; I. billi, minkejja li r-riforma tar-Regolament fl-2014 ikkontribwiet għall-estensjoni tal-iskadenza għat-tħejjija u t-tressiq ta' applikazzjoni għal kontribuzzjoni finanzjarja mill-FSUE minn 10 ġimgħat għal 12-il ġimgħa, proporzjon sostanzjali ta' każijiet għadu jeħtieġ aġġornamenti, u dan jirriżulta f'dewmien fl-aċċess għall-għotjiet; billi, għal din ir-raġuni, il-Kummissjoni għandha tipprovdi gwida simplifikata dwar ir-rekwiżiti marbuta mal-applikazzjonijiet u b'hekk tnaqqas il-piż amministrattiv; J. billi ż-żmien meħud biex issir l-għotja sħiħa jista' jitnaqqas aktar biex tiġi ssodisfata l-ħtieġa urġenti ta' solidarjetà tal-UE; K. billi l-assistenza tal-FSUE tkopri biss ir-ritorn għal status quo ante tal-infrastruttura fl-oqsma tal-enerġija, l-ilma u l-ilma mormi, it-telekomunikazzjoni, it-trasport, is-saħħa u l-edukazzjoni, u mhux l-ispejjeż addizzjonali tar-rikostruzzjoni ta' infrastruttura aktar reżistenti għad-diżastri u aktar reżiljenti għall-klima, kif jirrakkomanda l-Patt Ekoloġiku Ewropew, li għandhom jiġu ffinanzjati mill-Istat benefiċjarju permezz ta' riżorsi proprji u fondi oħra tal-UE, bħall-Fond Ewropew għall-Iżvilupp Reġjonali (FEŻR) u l-Fond ta' Koeżjoni; L. billi jinnota b'interess li, kif uriet il-kriżi tal-COVID-19, huwa meħtieġ livell ogħla ta' sinerġiji bejn l-istrumenti tal-politika ta' koeżjoni u l-FSUE; billi jirrikonoxxi li l-FSUE nħoloq bħala rispons għal diżastri naturali fuq żmien qasir u medju, filwaqt li l-politika ta' koeżjoni (il-FEŻR u l-Fond ta' Koeżjoni) hija mmirata lejn l-investimenti u l-ippjanar aktar fit-tul b'rabta mal-protezzjoni ċivili, l-infrastruttura preventiva, l-infrastruttura tal-ġestjoni tar-riskji u l-miżuri ta' reżiljenza, biex b'hekk jingħata kontribut għall-objettivi tal-Patt Ekoloġiku Ewropew; M. billi jilqa' l-proposta tal-Kummissjoni biex il-kamp ta' applikazzjoni tal-FSUE jiġi estiż biex jinkludi emerġenzi tas-saħħa pubblika maġġuri, u d-dħul fis-seħħ sussegwenti tar-Regolament (UE) 2020/461; N. billi d-diżastri naturali x'aktarx li jintensifikaw u jimmultiplikaw minħabba t-tibdil fil-klima; billi, għalhekk, jenfasizza l-utilità tal-mekkaniżmu baġitarju ta' allokazzjoni dinamika, introdott fl-2014, li ppermetta lill-FSUE, fost affarijiet oħrajn, jipprovdi kontribuzzjoni rekord tal-FSUE ta' EUR 1,2 biljun għat-terremoti li laqtu l-Italja fl-2016 u l-2017; O. billi, kif stabbilit fl-Artikolu 7 tar-Regolament dwar l-FSUE, l-operazzjonijiet iffinanzjati mill-Fond għandhom ikunu kompatibbli mad-dispożizzjonijiet tat-TFUE u l-istrumenti adottati fl-ambitu tiegħu, u mal-politiki u l-miżuri tal-UE, b'mod partikolari fl-oqsma tal-ħarsien tal-ambjent, il-prevenzjoni u l-ġestjoni tar-riskju ta' diżastri, u l-adattament għat-tibdil fil-klima, inklużi, fejn xieraq, approċċi bbażati fuq l-ekosistema; P. billi l-qafas finanzjarju pluriennali (QFP) il-ġdid jipprevedi pakkett baġitarju ġdid bl-isem "Riżerva ta' Solidarjetà u Għajnuna ta' Emerġenza" (SEAR), li jiġbor flimkien l-FSUE u r-Riżerva ta' Għajnuna f'Emerġenza (EAR) u huwa maħsub biex jirrispondi, minn naħa waħda, għal sitwazzjonijiet ta' emerġenza li jirriżultaw minn diżastri maġġuri fl-Istati Membri jew fil-pajjiżi aderenti (FSUE) u, min-naħa l-oħra, għal ħtiġijiet urġenti speċifiċi fl-UE jew f'pajjiżi terzi, b'mod partikolari f'każ ta' kriżijiet umanitarji (EAR); Q. billi, kif rikonoxxut fl-Artikolu 349 tat-TFUE, is-sitwazzjoni klimatika diffiċli hija wieħed mill-fatturi persistenti li jfixklu serjament l-iżvilupp tar-reġjuni ultraperiferiċi; billi, għalhekk, għandhom jiġu adottati miżuri speċifiċi li jistabbilixxu l-kundizzjonijiet għall-applikazzjoni tat-trattati, inklużi l-politiki komuni; R. billi għandha tingħata attenzjoni partikolari lir-reġjuni ultraperiferiċi, lill-gżejjer, lir-reġjuni muntanjużi, lir-reġjuni skarsament popolati u liż-żoni kollha li jinsabu partikolarment f'riskju ta' diżastri naturali; S. billi jesprimi dispjaċir għall-fatt li, attwalment, ir-Regolament dwar l-FSUE ma jippermettix it-tressiq ta' applikazzjonijiet għall-għajnuna fuq bażi transfruntiera, minkejja li ċerti żoni partikolarment vulnerabbli għal diżastri naturali, bħaż-żoni muntanjużi, ħafna drabi jkunu transfruntiera; Jesprimi t-tħassib tiegħu rigward il-fatt li l-avvenimenti estremi tat-temp u d-diżastri naturali mhumiex se jagħmlu ħlief jimmultiplikaw u jintensifikaw bit-tibdil fil-klima; iqis li l-investiment fil-prevenzjoni u l-mitigazzjoni tal-klima f'konformità mal-Patt Ekoloġiku Ewropew huwa tal-ogħla importanza; jisħaq fuq il-ħtieġa li l-Istati Membri jagħmlu aktar sforzi biex jinvestu f'miżuri għat-taffija tal-impatt klimatiku, filwaqt li wieħed iżomm f'moħħu li ħafna diżastri naturali huma l-konsegwenza diretta tal-attivitajiet tal-bniedem u li l-għargħar, it-terremoti, in-nirien fil-foresti, in-nixfiet u diżastri naturali oħra jistgħu jsiru inkontrollabbli, u dan jitlob l-adozzjoni ta' miżuri adegwati; Jinnota li l-FSUE huwa waħda mill-aktar espressjonijiet konkreti tas-solidarjetà tal-UE, u li ċ-ċittadini kollha tal-UE jistennew li din tintwera meta jseħħu diżastri jew emerġenzi serji tas-saħħa pubblika; Jisħaq fuq it-tħassib tiegħu li, f'dawn l-aħħar snin, in-nies fl-UE kellhom jiffaċċjaw diżastri multipli li kienu devastanti għal ħajjet il-bnedmin, il-proprjetà, l-ambjent u l-wirt kulturali; Jiġbed l-attenzjoni għall-fatt li d-diżastri naturali maġġuri u reġjonali u l-emerġenzi tas-saħħa pubblika maġġuri issa qed iseħħu fuq bażi regolari, u l-eżempji reċenti jinkludu l-pandemija tal-COVID-19 (li qed tolqot b'mod qawwi ħajjet l-Ewropej kollha kif ukoll lill-ekonomija Ewropea), in-nirien fil-foresti madwar il-kontinent kollu, inkluż f'postijiet mhux tas-soltu bħall-Artiku, u serje ta' terremoti vjolenti li ħasdu l-Ewropa, b'mod partikolari fl-Italja fl-2016 u l-2017, li kkawżaw mijiet ta' mwiet u xi EUR 22 biljun fi ħsara, u fil-Kroazja f'Marzu 2020 u Diċembru 2020; jirrimarka, barra minn hekk, li l-maltempati, ix-xita estrema u l-għargħar ikkawżaw ħsara konsiderevoli f'ħafna bliet u widien, u li uragani dejjem aktar vjolenti ħallew ħerba fir-reġjuni ultraperiferiċi, bħall-uragan Irma fl-2017 f'Saint Martin u l-uragan Lorenzo fl-2019 fl-Azores, li kienu partikolarment qerrieda; ifakkar, f'dan il-kuntest, li t-territorji fraġli, bħalma huma l-gżejjer u r-reġjuni muntanjużi, skarsament popolati u ultraperiferiċi ħafna drabi jkunu dawk l-aktar milquta mill-impatt tat-tibdil fil-klima; Jirrimarka li huwa vitali li l-għajnuna u l-fondi jintbagħtu b'mod kemm jista' jkun rapidu, faċli u flessibbli lir-reġjuni milquta u jissottolinja li s-sinerġiji bejn l-FSUE u l-Mekkaniżmu tal-Unjoni għall-Protezzjoni Ċivili, il-komponent tal-FEŻR dwar l-adattament għat-tibdil fil-klima u l-programmi ta' kooperazzjoni territorjali huma essenzjali sabiex jinħoloq pakkett komprensiv ta' rispons u reżiljenza; jistieden lill-Kummissjoni tkompli l-ħidma tagħha fuq il-gwida għall-użu ssimplifikat tal-FSUE sabiex jiġu ffaċilitati l-azzjonijiet tal-awtoritajiet nazzjonali, reġjonali u lokali; jinsisti li s-sinerġiji bejn l-FSUE u l-imsemmija strumenti ta' finanzjament tal-UE, fost l-oħrajn, għandhom jintużaw b'mod flessibbli u sal-limitu massimu tagħhom; ifakkar li r-rapport ta' implimentazzjoni minn kull pajjiż benefiċjarju għandu jagħti dettalji dwar il-miżuri preventivi – inkluż l-użu tal-fondi strutturali tal-UE – meħuda jew proposti biex tiġi limitata l-ħsara futura u biex tiġi evitata, sa fejn ikun possibbli, ir-rikorrenza ta' diżastri naturali simili; Jirrimarka li, skont l-Uffiċċju tan-Nazzjonijiet Uniti għat-Tnaqqis tar-Riskju tad-Diżastri, matul l-aħħar għoxrin sena (2000-2019) kien hemm 7 348 diżastru naturali maġġuri, li fihom tilfu ħajjithom 1,23 miljun persuna u ġew affettwati 4,2 biljun persuna u li rriżultaw f'telf ekonomiku globali ta' USD 2,97 triljun; Jirrimarka li, skont l-Aġenzija Ewropea għall-Ambjent (EEA), l-avvenimenti estremi tat-temp relatati mal-klima kkawżaw telf ekonomiku li huwa stmat li jammonta għal EUR 446 biljun fil-pajjiżi membri taż-ŻEE bejn l-1980 u l-2019; Huwa tal-fehma li d-diżastri naturali maġġuri u reġjonali u l-emerġenzi tas-saħħa pubblika maġġuri jkollhom impatti ekonomiċi u soċjali aktar profondi fit-territorji l-inqas żviluppati u l-aktar fraġli, bħall-gżejjer, iż-żoni muntanjużi u r-reġjuni skarsament popolati, u li għalhekk għandhom jittieħdu miżuri aktar adegwati f'dawn it-territorji fl-ambitu tal-FSUE; Il-ġestjoni tad-diżastri, il-valutazzjoni tal-ħsara u s-simplifikazzjoni tal-proċeduri Jieħu nota tat-tipi differenti ta' riskji ta' diżastri li qed tiffaċċja l-UE u jissottolinja li s-severità ta' xi diżastri naturali mhijiex esklużivament iddeterminata mit-tibdil fil-klima, iżda f'xi każijiet hija influwenzata minn fatturi kkawżati mill-bniedem, inkluż l-ippjanar spazjali negliġenti; iqis li huwa vitali li jsir investiment fil-prevenzjoni u l-ġestjoni tar-riskji ta' diżastri fl-UE billi tinbena infrastruttura preventiva; jirrakkomanda, f'dan ir-rigward, li l-Istati Membri jistabbilixxu, flimkien mal-Kummissjoni, pjanijiet għall-prevenzjoni u l-ġestjoni tad-diżastri li jippermettu valutazzjoni preċiża u rapida tal-ħsara; jisħaq li l-FSUE huwa maħsub biex ikun strument sempliċi li l-UE tista' tagħmel disponibbli għall-awtoritajiet nazzjonali, reġjonali u lokali; Jistieden lill-Kummissjoni, fil-kuntest ta' riforma futura tal-FSUE, tkompli l-ħidma tagħha biex tissimplifika u tħaffef il-proċedura ta' applikazzjoni għall-Istati Membri, pereżempju billi tagħti attenzjoni partikolari lis-simplifikazzjoni tal-applikazzjonijiet għall-attivazzjoni tal-FSUE f'diversi reġjuni fil-kuntest ta' diżastri transfruntiera, sabiex jiġi żgurat rispons aktar rapidu għall-intensifikazzjoni ta' diżastri naturali maġġuri u reġjonali u emerġenzi tas-saħħa pubblika maġġuri; Huwa tal-fehma li t-tibdil fil-klima u l-intensifikazzjoni tad-diżastri naturali qegħdin jagħmlu t-territorji u r-reġjuni dejjem aktar vulnerabbli; jistieden għalhekk lill-Kummissjoni tikkunsidra reviżjoni tal-FSUE sabiex jitqiesu aħjar id-diżastri fuq skala reġjonali; jissottolinja, barra minn hekk, ir-rwol tal-programmi tal-FEŻR, f'sinerġija mal-programmi għall-iżvilupp rurali, fil-prevenzjoni u l-mitigazzjoni tar-riskji, bħalma huma r-riskji tettoniċi u idroġeoloġiċi; jirrikonoxxi, barra minn hekk, li n-nixfiet ġew inklużi fil-kamp ta' applikazzjoni tar-Regolament dwar l-FSUE matul ir-reviżjoni tal-2014, iżda jinnota li dawn jirrappreżentaw karatteristika rikorrenti tal-iżviluppi klimatiċi tal-UE u li huwa diffiċli li jiġi vvalutat l-impatt ekonomiku tagħhom; jistieden lill-Kummissjoni tivvaluta l-impatti speċifiċi tan-nixfiet u tindirizzahom b'mod xieraq fil-kuntest ta' riforma futura tal-FSUE; Jistieden lill-Kummissjoni u lill-Istati Membri jsaħħu r-riċerka u l-edukazzjoni bil-għan li jistabbilixxu sistema li tiżgura tħejjija aħjar biex jiġu pprevenuti u ġestiti d-diżastri u biex jiġi mminimizzat l-impatt ta' tali kriżijiet; Jitlob koordinazzjoni u kooperazzjoni akbar bejn l-istituzzjonijiet tar-riċerka u l-iżvilupp tal-Istati Membri, speċjalment dawk li jiffaċċjaw riskji simili; jitlob it-titjib tas-sistemi ta' twissija bikrija fl-Istati Membri u l-ħolqien u t-tisħiħ tar-rabtiet bejn is-sistemi varji ta' twissija bikrija; Jissuġġerixxi li l-Istati Membri jidentifikaw l-investimenti, il-proġetti u l-għodod fil-pjanijiet nazzjonali għall-irkupru u r-reżiljenza tagħhom sabiex jipprevjenu u jillimitaw il-ħsara minn diżastri naturali u tas-saħħa; Jistieden lill-Kummissjoni tiżgura t-tixrid ta' prattiki tajba fir-rigward tal-governanza u l-użu tal-istrutturi ta' koordinazzjoni istituzzjonali f'sitwazzjonijiet ta' diżastru; Jiġbed l-attenzjoni għad-diffikultajiet li jiffaċċjaw il-pajjiżi benefiċjarji biex jiddeterminaw l-ammonti preċiżi ta' ħsara f'perjodi ta' żmien qosra ħafna u jissuġġerixxi li l-Kummissjoni tipprepara gwida dwar metodi simplifikati li għandhom jintużaw biex jiġi ddeterminat l-ammont ta' għajnuna pprovduta permezz tal-FSUE, anke sabiex jiġi mminimizzat il-potenzjal ta' żbalji u dewmien ulterjuri; Jissottolinja l-fatt li l-użu tal-FSUE rawwem proċess ta' tagħlim fost l-awtoritajiet nazzjonali, reġjonali u lokali, li wassalhom biex jivvalutaw il-politiki ta' ġestjoni tar-riskji ta' diżastri f'sens usa'; jisħaq fuq il-ħtieġa li jitnaqqas il-piż burokratiku u jiżdied il-bini tal-kapaċità permezz ta' appoġġ tekniku u amministrattiv għall-pajjiżi benefiċjarji, biex jiġu megħjuna jiżviluppaw strateġiji ta' ġestjoni u fit-tul bil-għan li jitnaqqas l-impatt tad-diżastri naturali maġġuri u reġjonali u l-emerġenzi tas-saħħa pubblika maġġuri; jistieden lill-Istati Membri jtejbu l-komunikazzjoni mal-awtoritajiet lokali u reġjonali fil-fażijiet suċċessivi tal-evalwazzjoni, it-tħejjija tal-applikazzjonijiet u l-implimentazzjoni tal-proġetti, bil-għan li jitħaffu l-proċeduri amministrattivi; Jistieden lill-Kummissjoni tiffoka kemm jista' jkun, f'reviżjoni futura tal-FSUE, fuq ir-reġjuni li jinsabu l-aktar f'riskju ta' diżastri naturali maġġuri jew reġjonali jew emerġenzi tas-saħħa pubblika maġġuri, b'mod partikolari r-reġjuni ultraperiferiċi, il-gżejjer, ir-reġjuni muntanjużi u r-reġjuni suxxettibbli għal attività sismika jew vulkanika intensa jew kriżijiet tas-saħħa pubblika futuri; Jemmen li huwa meħtieġ li jinsiltu t-tagħlimiet mill-uragani tal-imgħoddi li laqtu lill-pajjiżi u t-territorji ekstra-Ewropej (PTEE); huwa tal-fehma li l-EAR u strumenti oħra ta' għajnuna esterna għandhom jintużaw bis-sħiħ biex tittaffa l-ħsara mġarrba; jinsab konvint, barra minn hekk, li huwa meħtieġ li jiġu allokati mezzi finanzjarji adegwati lil dawn l-istrumenti ta' għajnuna esterna biex jiġu megħjuna l-PTEE; Ir-riżorsi ta' finanzjament u l-allokazzjoni rapida tal-approprjazzjonijiet Jirrimarka li, fil-proposta riveduta tagħha tas-27 ta' Mejju 2020 dwar il-QFP 2021-2027, il-Kummissjoni pprevediet baġit annwali massimu ta' EUR 1 biljun għall-FSUE (fi prezzijiet tal-2018), iżda jinnota li skont il-ftehim dwar il-QFP il-ġdid, l-FSUE ġie amalgamat mal-EAR fil-pakkett il-ġdid tal-SEAR, b'allokazzjoni baġitarja annwali ġenerali ta' EUR 1,2 biljun; Iqis li l-istabbiliment ta' SEAR jista' jkollu l-vantaġġ li jżid il-flessibbiltà; jirrimarka, madankollu, li fil-forma attwali tagħha, l-allokazzjoni tal-FSUE għadha inċerta, peress li tiddependi mill-ammonti allokati fl-ambitu tal-EAR; iqis li huwa neċessarju li l-ġestjoni tal-SEAR tiġi mmonitorjata mill-qrib sabiex jiġi vverifikat jekk l-ammont u l-koeffiċjent tal-allokazzjoni previsti f'dan l-istrument finanzjarju ġdid jissodisfawx il-ħtiġijiet tal-FSUE, fid-dawl tal-estensjoni tal-kamp ta' applikazzjoni tiegħu u tal-iskala u l-proliferazzjoni tal-emerġenzi li jirriżultaw, b'mod partikolari, minn diżastri naturali maġġuri u reġjonali u emerġenzi tas-saħħa pubblika maġġuri; Jilqa' l-fatt li l-FSUE rivedut, li ġie adottat f'Marzu 2020, żied il-valur tal-ħlasijiet bil-quddiem minn 10 % għal 25 % tal-kontribuzzjoni finanzjarja antiċipata u l-limitu massimu minn EUR 30 miljun għal EUR 100 miljun; jirrimarka, f'dan il-kuntest, l-importanza tal-ħlasijiet bil-quddiem biex tiżdied l-effettività tal-programmi ta' għajnuna, b'mod partikolari f'reġjuni u komunitajiet lokali b'sorsi limitati ta' finanzjament alternattiv; jitlob lill-Kummissjoni tirrifletti dwar modi addizzjonali biex tiġi promossa din il-possibbiltà u jitlob li jsiru aktar sforzi operattivi sabiex jitnaqqas iż-żmien medju għar-rilaxx tal-ħlasijiet bil-quddiem, filwaqt li jiġi żgurat li l-baġit tal-UE jkun protett; Jirrimarka li l-biċċa l-kbira tal-bini kbir li jinsab fir-reġjuni ultraperiferiċi (bħall-portijiet, l-ajruporti u l-isptarijiet) huwa bini pubbliku u, minkejja li huwa essenzjali għall-funzjonament ta' dawn it-territorji żgħar, huwa espost ħafna għal diżastri ambjentali; jemmen, konsegwentement, li l-appoġġ finanzjarju mill-FSUE għar-reġjuni ultraperiferiċi għandu jkun ogħla minn 2,5 % tal-ammont riċevut biex jiġu rimedjati diżastri tal-passat, sabiex ikunu jistgħu jirritornaw malajr għall-istatus quo ante tagħhom u jtejbuh; Jinnota li l-perjodu ta' żmien medju meħtieġ biex isiru l-ħlasijiet bil-quddiem huwa ta' ħames xhur u jistieden lill-Kummissjoni tqis xi soluzzjonijiet aktar reattivi; Jinnota barra minn hekk li, bħala medja, iż-żmien meħtieġ biex l-ammont sħiħ ta' għotja tal-FSUE jasal għand il-benefiċjarju huwa ta' sena; jistieden lill-Kummissjoni tesplora modi biex tissimplifika kemm jista' jkun l-allokazzjoni tal-Fond fil-kuntest ta' riforma futura, sabiex jiġu żgurati azzjoni rapida u sokkors fil-pront għar-reġjuni u/jew il-pajjiżi milquta minn diżastru; Jemmen, b'kont meħud ta' dak li ntqal hawn fuq u t-twessigħ tal-kamp ta' applikazzjoni tal-Fond, li fil-futur tista' tkun neċessarja valutazzjoni tal-baġit tal-FSUE, li tista' tiġi segwita, jekk ikun meħtieġ, minn aġġustament korrispondenti tal-finanzjament, sabiex jiġi pprovdut dak li huwa meħtieġ minn għodda reali għas-solidarjetà tal-UE u jiġi garantit li jkun hemm baġit kbir biżżejjed biex jiġu indirizzati b'mod effettiv id-diżastri naturali maġġuri u reġjonali u l-emerġenzi tas-saħħa pubblika maġġuri, mhux biss sabiex tissewwa l-ħsara iżda wkoll biex tinbena r-reżiljenza għat-tibdil fil-klima; Jisħaq li l-għoti, il-ġestjoni u l-implimentazzjoni tal-għotjiet tal-FSUE għandhom ikunu trasparenti kemm jista' jkun, u li huwa meħtieġ li l-għotjiet jintużaw f'konformità mal-prinċipji ta' ġestjoni finanzjarja tajba; Il-prevenzjoni tar-riskji u l-kwalità tar-rikostruzzjoni Jitlob li l-kriterji biex jiġu ddeterminati l-proġetti "eliġibbli" għall-assistenza mill-Fond jirriflettu aħjar il-prinċipji l-aktar reċenti f'termini ta' prevenzjoni tar-riskji, u jitlob li l-prinċipju ta' "bini mill-ġdid aħjar" jiġi integrat bis-sħiħ fl-Artikolu 3 tar-Regolament FSUE f'reviżjoni futura, bil-għan li jsir kontribut għat-titjib tal-kwalità tal-infrastruttura ta' dawn ir-reġjuni matul ir-rikostruzzjoni u biex dawn jippreparaw ruħhom aħjar sabiex jevitaw diżastri futuri billi jibnu infrastruttura preventiva; Huwa tal-fehma li strumenti tat-tip "qafas ta' self", implimentati mill-Bank Ewropew tal-Investiment, jistgħu jintużaw ukoll għall-finanzjament tar-rikostruzzjoni ta' infrastruttura aktar reżiljenti, aktar sikura u aktar ekoloġika; Jistieden lill-Kummissjoni ssaħħaħ u tissimplifika s-sinerġiji bejn l-FSUE u l-fondi tal-politika ta' koeżjoni, kif ukoll il-Mekkaniżmu tal-Unjoni għall-Protezzjoni Ċivili, bil-għan li tiġi żgurata ġestjoni effettiva u strutturata tar-riskju għall-proġetti ta' bini mill-ġdid fuq perjodu ta' żmien qasir, medju u twil, mhux biss permezz tal-bini ta' infrastruttura sostenibbli u effiċjenti fl-użu tal-enerġija u tar-riżorsi, iżda wkoll permezz tal-implimentazzjoni ta' miżuri preventivi; jistieden ukoll lill-Kummissjoni turi flessibbiltà fir-rigward tal-ipprogrammar u l-emendar tal-programmi nazzjonali jew reġjonali fir-rigward tal-indirizzar ta' diżastri naturali maġġuri u reġjonali u emerġenzi tas-saħħa pubblika maġġuri; itenni, f'dan ir-rigward, li l-assistenza finanzjarja tal-FSUE għandha tiffoka fuq reżiljenza aktar b'saħħitha u s-sostenibbiltà tal-investimenti fiż-żoni milquta; L-emerġenzi tas-saħħa Jilqa' l-fatt li, wara r-reviżjoni tar-Regolament dwar l-FSUE proposta mill-Kummissjoni fit-13 ta' Marzu 2020, l-operazzjonijiet li jistgħu jiġu koperti mill-Fond issa ġew estiżi għall-emerġenzi tas-saħħa pubblika maġġuri, u minbarra l-assistenza medika huma koperti wkoll miżuri biex jiġi evitat, immonitorjat u kkontrollat it-tixrid tal-mard; Jissottolinja li l-estensjoni tal-kamp ta' applikazzjoni tal-Fond biex jiġu miġġielda l-impatti tal-pandemija tal-COVID-19 urietna li l-FSUE għandu l-kapaċità li jkun aktar flessibbli, kemm fil-kamp ta' applikazzjoni tiegħu kif ukoll fl-eliġibbiltà tiegħu, u mhux biss kapaċi jipprovdi assistenza matul diżastri naturali maġġuri, talli kapaċi wkoll jipprovdi assistenza rapida matul tipi oħra ta' diżastri maġġuri, bħalma huma l-pandemiji; Huwa tal-fehma li din l-espansjoni tal-kamp ta' applikazzjoni tal-FSUE tirrikjedi baġit akbar; Jissuġġerixxi li l-Kummissjoni u l-Istati Membri jżidu l-kooperazzjoni tagħhom mas-servizzi rilevanti tal-Organizzazzjoni Dinjija tas-Saħħa speċjalizzati fit-tħejjija għall-emerġenzi, sabiex jiżviluppaw pjanijiet ta' rispons rapidu għall-emerġenzi tas-saħħa; Il-viżibbiltà tal-assistenza finanzjarja tal-Fond Itenni l-importanza li l-benefiċċji tanġibbli li ġab miegħu l-FSUE jiġu kkomunikati lill-pubbliku, sabiex il-fiduċja taċ-ċittadini fl-għodod u l-programmi tal-UE tkompli tikber; jistieden lill-Kummissjoni u lill-Istati Membri jtejbu l-viżibbiltà tal-assistenza tal-Fond permezz ta' attivitajiet ta' komunikazzjoni ad hoc u mmirati, filwaqt li jagħtu prijorità lill-espedjenza tar-rispons u l-għoti tal-għajnuna, sabiex jiġi ssottolinjat b'mod speċifiku l-valur miżjud tal-UE fil-każ ta' diżastri naturali maġġuri u reġjonali u emerġenzi tas-saħħa pubblika maġġuri, peress li dan jirrappreżenta espressjoni konkreta tas-solidarjetà tal-UE u l-kapaċità tal-Unjoni li tagħti sura lil assistenza reċiproka ġenwina billi tipprovdi riżorsi baġitarji sinifikanti; jitlob ukoll lill-Kummissjoni, bħala parti mir-reviżjoni futura tar-Regolament, tobbliga lill-pajjiżi benefiċjarji biex jinfurmaw liċ-ċittadini tagħhom dwar l-appoġġ finanzjarju tal-UE għall-operazzjonijiet implimentati; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-Istati Membri.
Extracted from TA-9-2021-0220_MT.docx